Elektronisk hjælp til registre i fagbøger

Baggrund og hidtidige udvikling

Med tekstbehandlingsprogrammernes opståen i starten af 1980’erne fremkom også muligheden for elektronisk at udnytte et tekstdokuments indhold til at skabe et stikordsregister. WordStar til CP/M og siden DOS var det første store tekstbehandlingsprogram med indbygget indeksfunktion, og siden kom WordPerfect og det nu markedsdominerende Microsoft Word med en lignende funktion.


Princippet er, at man sætter en markering det ønskede sted i dokumentet og forsyner markeringen med en kode for, hvordan stikordet skal behandles, når registeret senere køres ud som en separat tekstblok. Markeringen flyder med teksten under redigering og ombrydning og tilknyttes først sidetal i det øjeblik, registeret dannes. Man kan også blot markere et ord et enkelt af de steder, det forekommer, og bede programmet søge de andre forekomster af samme ord. En tredje mulighed er at søge mange forskellige stikord samtidig ved at skrive en separat tekstfil med søgeord og evt. tilknyttet sorteringsregel. Derefter bruger programmet informationerne fra filen i den automatiske søgning. Umiddelbart virker de automatiske muligheder tillokkende at bruge, men der er nogle ulemper, som jeg vil beskrive senere i artiklen.


Da dtp-programmerne Aldus PageMaker og QuarkXPress kom frem midt i 1980’erne havde de ingen indbygget indeksfunktion, men ekstraprogrammet Sonar Bookends rådede bod på det. Sidstnævnte bygger på et lidt andet princip, idet der ikke markeres i dtp-dokumentet. I stedet laver programmet et udtræk indeholdende alle dokumentets ord med tilknyttede sidetal, hvorefter en automatisk søgning foregår udenfor dtp-programmet på lignende måde som tidligere beskrevet. Man kan have en frasorteringsliste med ord, som ikke skal med i registeret, eller man kan lave registeret på grundlag af en manuelt udarbejdet ordliste, hvorfra forekomsterne søges automatisk. Der kan anvendes ”wildcard” i slutningen af et ord. Det er en kode – fx en asterisk – som kan sættes i slutningen af ordet, og som fortæller programmet, at det skal søge på alle ord, der starter med det ord, der står foran asterisken. Herved opfanges regelmæssigt bøjede ords endelser i søgningen. Udarbejdelsen af registeret kan ikke ske før ombrydningen er afsluttet, da pagina ellers ikke vil være korrekte. Resultatet er en almindelig tekstfil, som frit kan bearbejdes og sidenhen lægges ind i dtp-dokumentet.


I slutningen af 1990’erne fik både Quark og InDesign en indbygget indeksfunktion, som bygger på markeringer i dokumentet, men med den forbedring, at man via en alfabetisk oversigt har interaktiv forbindelse til markeringerne. Man ser alle markerede forekomster og kan opsøge stedet i teksten fra oversigten. Omvendt kan man ændre en markering og straks se resultatet i oversigten. Til Quark findes også udvidelsesprogrammet IndeXTension, som fungerer med markeringer på samme måde som Word. Det er umiddelbart et tilbageskridt, men unikt for IndeXTension er, at den automatiske søgning kan gøres ét ord ad gangen, så man i samme arbejdsgang kan frasortere uønskede forekomster, og søgningen kan også gøres med wildcard.

Fagligt grundlag og kritik

Traditionelt har det været forfatterens opgave at udarbejde et stikordsregister til en fagbog. Men selvom manuskriptforfatterens oftest benyttede program – Word – er forsynet med stikordsfunktion, kan denne ikke benyttes til et færdigt register, da pagina sidenhen ændres under ombrydningen i grafikerens dtp-program. Som grafiker har jeg i ca. 10 år benyttet Sonar Bookends til at lave registre ud fra en stikordsliste, som forfatteren har udarbejdet. Hurtigt fandt jeg ud af, at der ikke var belæg for softwarefirmaets påstand: at det blot var at trykke på en knap, så lavede programmet helt automatisk et register på få sekunder. Dog fandt jeg brugbare, tidsbesparende funktioner i programmet, som jeg har udnyttet siden. Samtidig begyndte interesseren for den faglige baggrund for indeksering at melde sig. Det indgår som et fag i bibliotekaruddannelsen, men en faggruppe af indeksører eksisterer knapt nok i Danmark. I engelsktalende lande eksisterer derimod qua et større oplagsgrundlag en stor og velorganiseret gruppe af indeksører, som man kan søge information hos i bøger og på internettet. De mener, at et godt register skal give hurtig og udtømmende information ved at strukturere registeret med netop de samlende begreber, som læseren mest sandsynligt vil opsøge. Endvidere bør det indeholde passende henvisninger (Se eller Se også) og dobbeltoptagelser (hvis to ord er ligeværdige som indgang til samme begreb, bør de begge optages med pagina) samt en hensigtsmæssig sortering (normalt alfabetisk). Tekstbehandlings- og dtp-programmernes indbyggede indeksfunktioner er de meget kritiske over for og peger bl.a. på disse to forhold:

1. Manglende funktionalitet

Da programmerne ikke indeholder nogen tekstanalyse, er de kun i stand til at finde faktisk forekommende ord. Det rette samlende begreb kan være et ord, som ikke står direkte i teksten, men som læseren naturligt vil komme i tanke om. Derfor egner programmerne sig kun til at lave simple stikordsregistre. De kan heller ikke afgøre, hvordan stikord skal hierarkiseres. I automatiske søgninger kan programmerne ikke skelne, om en stikordsforekomst er knyttet til substantiel omtale af et emne eller blot berører det så sporadisk, at forekomsten bør udelades. 

2. Tidkrævende og uoverskuelige

De indbyggede indeksfunktioner i programmerne er langsomme at benytte, fordi de bygger på markering, og de er uoverskuelige (bl.a. Word har ingen facilitet til at overskue det markeringsarbejde, der er udført, og markeringsfunktionen er gemt langt væk i en undermenu). Hvis et stikord er grupperet under et overbegreb, flyttes det samtidig alfabetisk, hvilket vanskeliggør opsøgning af stikordet fx i forbindelse med kontrol i kontekst, så man arbejder nærmest i blinde. De indbyggede programmer kan kun lave ét register, og det er ikke hensigtsmæssigt, hvis man fx udover stikordsregister ønsker et separat navneregister.

Indeksørerne foretrækker derfor at arbejde uafhængigt af tekstbehandlings- eller dtp-program. I stedet er tidligere tiders udbredte arbejdsmetode med mange løse kartotekskort afløst af specielle databaseprogrammer med fleksible sorteringsmuligheder, som gør det nemmere at opbygge et struktureret grundlag, hvor stikord samles under overbegreber, og hvor synonymer, henvisninger og dobbeltoptagelse er nemme at tilføje. Alt sammen ting, der fremmer overblikket over et struktureret register, idet man hele tiden ser det færdige register for sig, sorteret efter sidetal eller alfabetisk. Eksempler på disse specialprogrammer er Cindex og Sky Index.


Tidsbesparelsen i disse programmer forekommer mig dog begrænset, da stikordene skal indtastes og især fordi forekomsternes sidetal skal opsøges og indtastes manuelt. Det udelukker den tidsbesparende mulighed, der ligger i at udnytte dtp-dokumentets indbyggede oplysninger om sidetal.

Fremtidig udvikling

Alle de på markedet værende produkter har betydelige mangler, og udviklingen synes næsten stillestående. På trods af indlysende mangler er fx Words indeksfunktion ikke blevet ændret siden den blev skabt for over 20 år siden.


Udvikling af automatisk indeksering er knyttet til sprogteknologisk forskning, som herhjemme finder sted bl.a. på Center for Sprogteknologi og Syddansk Universitetscenter. Der forskes i forskellige analyseredskaber på statistisk, syntaktisk eller semantisk grundlag. En af forudsætningerne for dansk udnyttelse af sprogteknologi er en god orddatabase, som Center for Sprogteknologi er ved at udarbejde. Af de på markedet værende programmer er det kun Sonar Bookends Professional, som har inkorporeret sproganalyse, idet det kan udskille navneordsfraser, men desværre kun ud fra en engelsk ordbase. På min forespørgsel oplyste producenten, at de ingen planer havde om at gøre funktionen tilgængelig for andre sprog. Da man kan have sin tvivl om, hvorvidt danske forskningsresultater vil resultere i bedre dansktilpassede indeksprogrammer, fordi markedet er for ubetydeligt, er jeg gået i gang med at udvikle min egen metode til udskillelse af de ordfølger, som stikordsindgange oftest består af, adjektiver og substantiver.

Afgørende for danske forhold er, at de hjemlige oplagstal for en alm. fagbog ikke rummer økonomisk mulighed for at benytte en indeksør. En 300 siders fagbog regner en indeksør med at skulle bruge to-tre uger til, og det slår vist bunden ud af de fleste kalkuler herhjemme. 


Indeksprogrammernes styrke er tilknytningen af pagina. Ikke alle registertyper er lige krævende mht. den strukturering og udvælgelse, som indeksørerne omtaler. Og når det drejer sig om et navneregister (eller blot at finde alle navne i bogen), så kan Sonar Bookends udtrække ordfølger med stort begyndelsesbogstav og invertere disse, hvilket er meget tidsbesparende i forhold til indeksørernes arbejdsmetode. Sonar Bookends fanger selvfølgelig også de ord, der står med stort i begyndelsen af en sætning, men de er nemme at skille ud fra egennavnene.


Behovet for at strukturere et register med overbegreber, henvisninger osv. afhænger af, hvilken baggrund, man kan forvente, læseren har. Til en fagbog, som henvender sig til en bred læserkreds, er der størst behov for strukturering, da man ikke kan forvente, at læseren har et større kendskab til fagtermer. Selvom man laver et mere struktureret emneregister, vil det stadigvæk indeholde mange simple stikord, og til behandlingen af disse gør programmerne god fyldest. Manglende funktionalitet er heller ikke altid afgørende. Hvis et program har en facilitet, som ikke er hensigtsmæssig at arbejde med, fx hierarkisering, kan resultatet måske opnås på anden vis. Dette er især muligt, hvis programmet arbejder med åbne filer, så man fx kan arbejde videre med materialet i et tekstbehandlingsprogram, et regneark eller måske i en database. Til mindre opgaver kan man også blot søge manuelt med dtp-programmets søgefunktion i stedet for at benytte en indeksfunktion.

Planlægning og arbejdsproces

Nogle gange kommer redaktøren eller forfatteren først i tanker om, at bogen skal have et register, når bogen er færdigopsat, hvorved aftalte tidsplaner for trykningen måske bringes i fare. Træf derfor beslutning om registeret på så tidligt et tidspunkt som muligt. Beslut hvilket eller hvilke registre, bogen skal have: stikord/emne, person/titel osv. Beslut hvordan arbejdsprocessen skal fordeles.

Hvem skal lave 1) grundlaget? 2) søgning og kontrol? 3) opsætningen?


Hvor stort skal registeret være? Indeksørerne har en tommelfingerregel, som siger et sidetal på 3-5% af bogens totale omfang, måske 5-8% hvis det er en historisk bog eller biografi og 15-20% for en opslagsbog. Det er en noget løs måde at opgøre det på, men der regnes med et register, som er opsat i to spalter og et par punkt mindre end brødteksten.

To vigtige parametre er: 1) At det er en/nogle person(er), som finder indeksering interessant, har erfaring med arbejdsprocessen og er omhyggelig(e). 2) Valg af arbejdsmetode. Især i dansk bogproduktion drejer det sig om at anvende de mest økonomiske, sikre og tidsbesparende metoder, hvilket igen afhænger af de værktøjer, der står til rådighed.

1) Grundlaget
Forfatteren udabejder grundlaget, som kan være en ordliste med eller uden ordningsregler, eller det kan være manuelle markeringer på et udprint eller i Word. Gode forfattere er ikke nødvendigvis gode indeksører. Derfor kan man overveje, især ved emneregistre, at lade en indeksør udarbejde et struktureret grundlag (uden paginasøgning). Hvis grafikeren bruger Sonar Bookends, kan han/hun fra manuskriptet lave et udtræk af alle ord og/eller af egennavne, som forfatteren derefter kan benytte som udgangspunkt for en udvælgelse og/eller markering. Hvis bogen indgår i en serie, kan det måske betale sig til hele serien at udarbejde en liste med foretrukne stikordstermer, en såkaldt thesaurus, der kan bruges som fælles grundlag.


Markering i dtp-dokumentet (eller i tekstbehandlingsprogrammet med efterfølgende import til dtp-dokumentet) har de fordele, at indeksarbejdet kan starte før bogen er færdigopsat, og at registeret kan køres ud på et vilkårligt tidspunkt. Helt manuel markering af hver eneste forekomst virker umiddelbart afskrækkende, men da man samtidig med markeringen tager stilling til den enkelte forekomst, sparer man det efterfølgende kontrolarbejde, som er nødvendigt ved automatiske søgninger, da disse ikke skelner mht. en funden forekomsts relevans. Det kan være en fordel at lave markeringerne på en papirudskrift, da det giver bedre overblik end at sidde ved skærmen. Derefter kan markeringerne hurtigt overføres til dtp-programmet.

2) Søgning og kontrolarbejde
Desværre giver Word ikke pålidelige resultater ved automatisk søgning, men hvis forfatteren ønsker at lave søgningen, kan han/hun bruge OpenOffice, hvor automatisk søgning fungerer korrekt og er mere udbygget. Som oftest vil det være grafikeren, der foretager søgningen. Før han/hun gør dette, bør der fremstilles en version af dtp-dokumentet til søgningen. I den fjernes ikke-relevante sideområder som fx kolofon og litteraturlister ved sletning/bortskæring, men det er meget vigtigt, at der ikke sker ombrydning. Andre elementer som klummetitler og fodnoter kan fjernes ved fra starten at lægge dem i et separat lag, som der slukkes, når søgningen startes. I forbindelse med en automatisk søgning bør man kontrollere resultatet for homonymer samt for utilsigtede resultater som følge af brugen af wildcard. Herefter skal det kontrolleres, om resultatets forekomster er substantielle nok til at blive anvendt i registeret, og det har forfatteren og forlagsredaktøren de bedste forudsætninger for at gøre.


Automatisk søgning i Quark/InDesigns indeksfunktioner er omstændeligt, fordi søgningerne altid skelner mellem store/små bogstaver. Derfor skal der være to versioner af ethvert søgeord for at opfange, at et ord kan optræde såvel med stort begyndelsesbogstav, når det står først i en sætning, som med lille begyndelsesbogstav, når det står et andet sted i sætningen. Hvis et ord giver mange forekomster (flere end ti), kan det blive en uoverskuelig opgave for læseren at opsøge relevant information. I det tilfælde bør man formindske de mange forekomster ved at udspecificere stikordet, indtil et brugbart resultat opnås. Indeksørernes tommelfingerregel er højst 5-7 sidetal pr. stikord. Hvis ikke det kan lade sig gøre at opdele, kan man i stedet markere hovedomtale ved at finde det mest dækkende sted i bogen og fx markere denne sidehenvisning med kursiv i registeret.

3) Opsætningen laves af grafikeren. Normalt adskilles stikordene med ny linje, og niveaudelinger markeres med indrykning. Hvis der kun er to niveauer i registeret, kan det også laves rundtløbende, hvor alle underkategoriserede stikord står i samme afsnit som hovedstikordet.

Afsluttende bemærkninger

Det kunne være ønskeligt, om de to typer indeksprogrammer – indeksørernes programmer og funktionerne i tekst/dtp-programmerne – kunne forenes eller gøres kompatible, så fx et strukturerende forarbejde kan gøres af forfatter eller indeksør, hvorefter det importeres til dtp-programmet for at udnytte sidetalsinformationerne dér. Skal der skabes et sådant workflow, vil det nok være baseret på markering. Derfor kunne jeg tænke mig, at Microsoft forbedrede Word med funktioner fra indeksørernes programmer samt med de i artiklen omtalte detaljer, der hver for sig kan forekomme at være små, men som er afgørende for overblik og effektivitet. Det er også beskæmmende, at den automatiske markering kan føre til fejl i resultatet og vanskeliggøre kontrol, fordi Word ikke som forventeligt markerer alle forekomster, når man vælger ’Marker alle’ men blot markerer første forekomst i hvert afsnit. Både Quark og InDesign kan også trænge til effektiviserende detaljer – som de passende kan finde hos Sonar Bookends – samt en større kompatibilitet gennem en mulighed for import af tekstfiler og for Quarks vedkommende med import af markeringer, som er foretaget i Word. Jeg har nu sørget for, at de er bekendt med problemerne.

indexres.com

microsoft.dk

IndeXTension (udvidelse til QuarkXPress)

